Coligny-moordsaak: Saak sal dán voortduurBetogers buite die Coligny-landdroshof tydens die beskuldigdes se vorige verskyning (28 April 2017). Foto: Verskaf Die aansoek om borgtog van Pieter Doorewaard (26) en Phillip Schutte (34) het vandag in die Coligny-landdroshof in Noordwes voortgegaan. Frank Lesenyego, die streekswoordvoerder van die Nasionale Vervolgingsgesag (NVG), het aan Maroela Media gesê die saak is tot Vrydag 5 Mei uitgestel en die formele borgtogaansoek duur nog voort. Die staat sal na verwagting nog ŉ getuie roep. Ao. Moremi Modisane het aan die hof gesê hy het die oorledene met sy kop na onder aangetref, met bloed wat uit sy gesig en ore stroom. Die mans het na bewering twee seuns betrap dat hulle sonneblomme uit boere se landerye gesteel het. Hulle het glo vir die seuns gesê om agterop hul bakkie te klim sodat die mans hulle polisiestasie toe kon vat. Een seun het weggehardloop en die ander seun, Matlhomola Jonas Mosweu, het agterop die bakkie geklim. Hy het glo egter van die bakkie afgespring toe die voertuig om ŉ draai spoed verminder het. Landdros Makgaola Foso het die twee beskuldigdes gevra of hulle die beweerde gesteelde sonneblomme na die polisie gevat het – hulle het geantwoord hulle het nie. Matlhomola het sy nek gebreek en is op 20 April oorlede. Sy pa, Sakkie Dingake, het vroeër gesê die familie het eers Sondag van Matlhomola se dood uitgevind. Hulle het gedink hy kuier by vriende op ŉ plaas in Putfontein. Dingake het ontken dat sy seun sonneblomme sou steel. Lees alle vorige berigte oor Coligny op Maroela Media.